SINGER ส่งซิกผลงานไตรมาส 1 สดใส ตั้งเป้าปล่อยสินเชื่อ “รถทำเงิน” ปี 63 สูงถึง 2 พันลบ.
SINGER ส่งซิกผลงานไตรมาส 1 สดใส ตั้งเป้าปล่อยสินเชื่อ "รถทำเงิน" ปี 63 สูงถึง 2 พันลบ.
30 เม.ย. 2563

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า ในสถานการณ์ 4 เดือนแรกที่ผ่านมาของปี 2563 บริษัทฯ ได้รับปัจจัยบวกจากการมีกลุ่มธุรกิจที่หลากหลาย และฐานลูกค้าที่กระจายอยู่ทั่วประเทศ โดยเฉพาะความสำเร็จในกลุ่มธุรกิจสินเชื่อจำนำทะเบียนรถ “รถทำเงิน” จัดทัพทีมขายขยายพอร์ตการให้สินเชื่อด้วยการพิจารณาอย่างรัดกุม และมีคุณภาพ ตั้งเป้าปี 2563 จะสามารถปล่อยสินเชื่อรถทำเงินได้ถึง 2,000 ล้านบาท เติบโตจากปลายปี 2562 มีพอร์ตสินเชื่อรถทำเงิน 1,500 ล้านบาท
ประกอบกับธุรกิจดังกล่าวมีอัตรา NPL ในระดับต่ำไม่ถึง 1% สะท้อนให้เห็นถึงการบริหารจัดการที่ดี และมีความเสี่ยงต่ำ จึงมั่นใจว่าสินเชื่อรถทำเงินจะเป็นดาวเด่นในปีนี้ สนับสนุนให้ผลประกอบการ SINGER สามารถเติบโตอย่างก้าวกระโดดได้ และจะสามารถคุมภาพรวม NPL ของบริษัทให้อยู่ในระดับต่ำกว่า 9% หรือลงไปถึงเป้าหมายที่ระดับ NPL 7% จากปีก่อนอยู่ที่ 9.42%
อีกทั้ง เนื่องจากรูปแบบธุรกิจของบริษัทเป็นธุรกิจที่เข้าถึงลูกค้าโดยตรงในระดับภูมิภาค จึงทำให้ยอดขายของบริษัทไม่ได้รับผลกระทบโดยตรง ยังสามารถเดินหน้าการขายเครื่องใช้ไฟฟ้าได้อย่างดี และจากช่วงสถานการณ์การแพร่ระบาดของไวรัสโควิด-19 กับมาตรการ Work From Home รวมถึงสภาพอากาศในช่วงฤดูร้อนนี้ยิ่งสนับสนุนให้สินค้ากลุ่มเครื่องปรับอากาศ และเครื่องใช้ไฟฟ้าในกลุ่มต่างๆ เป็นที่ต้องการเพิ่มขึ้นมาก โดยในช่วงที่ผ่านมายอดขายเครื่องปรับอากาศมีสัดส่วนราว 15 -20% ของยอดขายรวม ควบคู่กับการอัดแน่นด้วยแคมเปญโปรโมชั่น ช่วยเร่งให้การตัดสินใจของลูกค้าเป็นไปอย่างรวดเร็ว ทีมขาย SINGER ยังเดินหน้าส่งมอบสินค้าที่เป็นโอกาส เพิ่มความสามารถในการขาย และการสร้างรายได้ให้ตัวแทนขาย SINGER ได้เป็นอย่างดี
อย่างไรก็ดี SINGER ตระหนักถึงผู้ที่ได้รับผลกระทบจากสถานการณ์การแพร่ระบาดในครั้งนี้ จึงออกมาตรการเยียวยาลูกค้า โดยผู้ที่ได้รับผลกระทบสามารถยื่นแบบฟอร์มคำขอเข้าร่วมโครงการมาตรการช่วยเหลือลูกค้าที่ได้รับผลกระทบจากสภาวะเศรษฐกิจของบริษัทได้ โดยสามารถตรวจสอบเงื่อนไขและสมัครได้ที่เวบไซต์ของบริษัท
นอกจากนี้บริษัทยังได้เปิดรับตัวแทนขายเพิ่มอีกหลายอัตราเพื่อเป็นการให้โอกาสกับผู้ที่อยู่ในระหว่างว่างงาน หรือต้องการหารายได้เสริมจากที่มีอยู่โดยไม่ต้องใช้เงินลงทุนแต่อย่างใด โดยบริษัทจะมีการอบรมให้ความรู้ทั้งด้านการขาย และเกี่ยวกับสินค้าก่อนเริ่มทำงาน รวมถึงมีแผนการทำงานและระบบรองรับอย่างดี ทั้งนี้ สำหรับแนวโน้มการเติบโตในช่วงไตรมาสแรก และเป้าหมายปีนี้ยังเป็นไปตามที่วางไว้